**ΕΛΛΗΝΙΚΗ ΟΜΟΣΠΟΝΔΙΑ ΥΠΟΒΡΥΧΙΑΣ ΔΡΑΣΤΗΡΙΟΤΗΤΑΣ, ΑΘΛΗΤΙΚΗΣ ΑΛΙΕΙΑΣ**

**Ε. Ο. Υ. Δ. Α.**

**\*\*\*\*\*\*\*\*\*\*\*\*\*\*\*\***

**ΓΕΝΙΚΟΣ ΚΑΝΟΝΙΣΜΟΣ ΑΓΩΝΩΝ ΑΛΙΕΙΑΣ ΑΠΟ ΤΗΝ ΑΚΤΗ ΜΕ ΚΑΛΑΜΙ ΚΑΙ ΜΗΧΑΝΙΣΜΟ (ΑΝΔΡΩΝ & ΓΥΝΑΙΚΩΝ)**

O παρών Κανονισμός ισχύει για όλους ανεξαιρέτως τους αγώνες Αλιείας από την ακτή, στη θάλασσα, με καλάμι και μηχανισμό, που διοργανώνονται με την έγκριση της ΕΟΥΔΑ για την αγωνιστική περίοδο 2016 και εφεξής.

Όπου αναφέρεται η λέξη «αθλητής» νοείται και η λέξη «αθλήτρια»

**ΓΕΝΙΚΑ**

1.- Απαγορεύεται στους συλλόγους η διοργάνωση πάσης φύσεως αγώνων χωρίς την έγγραφη έγκριση της ΕΟΥΔΑ.

2.- Απαγορεύεται στους συλλόγους και στους αθλητές τους, η συμμετοχή σε πάσης φύσεως αγώνες που δεν διαθέτουν την έγγραφη έγκριση της ΕΟΥΔΑ.

3.- Οι αγώνες που αναγνωρίζει και παρέχει την έγκριση της η ΕΟΥΔΑ μπορούν να έχουν χρηματικό αντίτιμο συμμετοχής για την οικονομική ενίσχυση του Τομέα Αλιείας από την ακτή και την ενίσχυση της Εθνικής Ομάδας για τη συμμετοχή της στο Παγκόσμιο Πρωτάθλημα ή/και για τις οργανωτικές ανάγκες των διοργανωτών συλλόγων και το ύψος του, καθορίζεται στις αντίστοιχες Προκηρύξεις αγώνων,

4.- Συμβάσεις χορηγιών μεταξύ συλλόγων και χορηγών ή μεταξύ αθλητών και χορηγών κατατίθενται στην ΕΟΥΔΑ προς έγκριση σύμφωνα με το καταστατικό της.

5.- Αγώνες που αναγνωρίζει η ΕΟΥΔΑ και παρέχει την έγκριση της είναι οι κάτωθι :

**ΕΣΩΤΕΡΙΚΟΣ ΑΓΩΝΑΣ**

6.- Είναι ο αγώνας που διοργανώνει κάθε σύλλογος και λαμβάνουν μέρος όλοι οι αθλητές του που οφείλουν να διαθέτουν Δελτίο Αθλητικής Ιδιότητας και Υγείας της ΕΟΥΔΑ.

7.- Ο Εσωτερικός αγώνας μπορεί να είναι και προκριματικός.

8.- Ο Εσωτερικός αγώνας διοργανώνεται από τον σύλλογο πάντα με την έγγραφη έγκριση της

ΕΟΥΔΑ, που ορίζει Παρατηρητή.

9.- Ο Εσωτερικός Αγώνας διοργανώνεται από τον σύλλογο με την σύμφωνη γνώμη των κατά τόπους Λιμεναρχείων και την έκδοση άδειας τέλεσης αγώνα από τις κατά τόπους Περιφέρειες (τμήμα αλιείας) σύμφωνα με την Νομοθεσία περί Αθλητικής Αλιείας.

**ΔΙΑΣΥΛΛΟΓΙΚΟΣ ΑΓΩΝΑΣ**

10.- Είναι ο αγώνας που διοργανώνει κάθε σύλλογος και λαμβάνουν μέρος συμμετέχοντες διαγωνιζόμενοι, από τουλάχιστον δύο (2) συλλόγους της δύναμης της ΕΟΥΔΑ, που διαθέτουν δελτίο αθλητικής ιδιότητας και υγείας.

11.- Ο Διασυλλογικός αγώνας μπορεί να είναι και προκριματικός.

12.- Ο Διασυλλογικός αγώνας μπορεί να είναι και διεθνής.

13.- Στους Διασυλλογικούς αγώνες ο αριθμός των συλλόγων και των αθλητών που θα συμμετάσχουν είναι στην εκλεκτική δυνατότητα του διοργανωτή και αναλόγως της υποδομής του και καθορίζεται στην αντίστοιχη Προκήρυξη του αγώνα.

14.- Ο Διασυλλογικός αγώνας διοργανώνεται από τον σύλλογο, πάντα με την έγγραφη έγκριση της

ΕΟΥΔΑ που ορίζει Αλυτάρχη.

15.- Ο Διασυλλογικός αγώνας διοργανώνεται από τον σύλλογο με την σύμφωνη γνώμη των κατά τόπους Λιμεναρχείων και την έκδοση άδειας τέλεσης αγώνα από τις κατά τόπους Περιφέρειες (τμήμα αλιείας) σύμφωνα με την Νομοθεσία περί Αθλητικής Αλιείας.

**ΕΙΔΙΚΟΣ ΑΓΩΝΑΣ**

16.- Είναι κάθε αγώνας που διοργανώνεται για την ανάπτυξη και διάδοση της αγωνιστικής αλιείας και **κυρίως** για την προστασία της θαλάσσια πανίδας και χλωρίδας.

**ΠΑΝΕΛΛΗΝΙΟ ΠΡΩΤΑΘΛΗΜΑ**

17.- Είναι η κορυφαία διοργάνωση **της ΕΟΥΔΑ** και διεξάγεται μία φορά σε κάθε ημερολογιακό έτος.

18.- Η ΕΟΥΔΑ αναθέτει την διοργάνωση των αγώνων του Πανελληνίου Πρωταθλήματος στους ενδιαφερόμενους συλλόγους, μετά από έγγραφη αίτηση τους.

19.- Οι ενδιαφερόμενοι σύλλογοι θα πρέπει να εκδηλώσουν εγγράφως και εγκαίρως το ενδιαφέρον ανάθεσης της διοργάνωσης ενός ή περισσοτέρων αγώνων του Πανελληνίου Πρωταθλήματος.

20.- Το Πανελλήνιο Πρωτάθλημα διεξάγεται ει δυνατόν ανά την επικράτεια.

21.- Οι αγώνες του Πανελληνίου Πρωταθλήματος είναι ισοδύναμοι μεταξύ τους και διεξάγονται μέσα από τις αντίστοιχες αγωνιστικές ημέρες όπως καθορίζονται στην Προσάρτηση Αρ. 1 που είναι αναπόσπαστο μέρος του παρόντος Κανονισμού. .

22.- Στο Πανελλήνιο Πρωτάθλημα Αλιείας από την ακτή, στη θάλασσα, με καλάμι και μηχανισμό, συμμετέχουν Έλληνες αθλητές και αθλήτριες **(άνδρες και γυναίκες)** οι οποίοι ανήκουν σε συλλόγους της δύναμης της ΕΟΥΔΑ.

23.- Ο συμμετέχοντες στο Πανελλήνιο Πρωτάθλημα πρέπει να έχουν κλείσει το 18ο έτος της ηλικίας τους και να διαθέτουν Δελτίο Αθλητικής Ιδιότητας και Υγείας, θεωρημένο σύμφωνα με τα οριζόμενα.

24.- Η ακριβής ημερομηνία διεξαγωγής των αγώνων του Πανελληνίου Πρωταθλήματος καθορίζεται

από την ΕΟΥΔΑ λαμβάνοντας υπόψη το αγωνιστικό πρόγραμμα της FIPSm, ώστε να μην υπάρχουν αντίστοιχες διοργανώσεις διεθνών αγώνων.

25.- Το Πανελλήνιο Πρωτάθλημα πρέπει υποχρεωτικά να έχει ολοκληρωθεί τουλάχιστον δέκα πέντε (15) ημέρες προς της τελικής προθεσμίας υποβολής της δήλωσης συμμετοχής στο κατ’ έτος Παγκόσμιο Πρωτάθλημα.

26.- Η αγωνιστική περίοδος αρχίζει την πρώτη ημέρα του επόμενου μήνα από αυτόν της διοργάνωσης του Παγκοσμίου Πρωταθλήματος εκάστου έτους.

27.- Το Πανελλήνιο Πρωτάθλημα έχει ατομική και ομαδική κατάταξη.

28.- Οι αγώνες του Πανελληνίου Πρωταθλήματος διοργανώνονται με την έγγραφη ανάθεση της ΕΟΥΔΑ, και με την έγκριση της ορίζεται ο Αλυτάρχης**.**

29.-Οι αγώνες του Πανελληνίου Πρωταθλήματος διοργανώνονται με την σύμφωνη γνώμη των κατά τόπους Λιμεναρχείων και την άδεια τέλεσης αγώνα από τις κατά τόπους Περιφέρειες, σύμφωνα με την Νομοθεσία περί Αθλητικής Αλιείας.

**ΔΙΑΔΙΚΑΣΙΑ ΔΙΟΡΓΑΝΩΣΗΣ ΑΓΩΝΑ**

30.- Οι διοργανωτές σύλλογοι των αγώνων και αναλόγως της μορφής του αγώνα ζητούν εγγράφως από την ΕΟΥΔΑ την ανάθεση της διοργάνωσης και μόλις πάρουν την επίσης έγγραφη ανάθεση/έγκριση της ΕΟΥΔΑ οφείλουν :

1.- Να μεριμνήσουν για την έκδοση άδειας τέλεσης αγώνα, η οποία πρέπει να εκδοθεί τουλάχιστον δέκα (10) ημέρες προ της ημερομηνίας τέλεσης του.

2.- Να συμπληρώσουν και να αποστείλουν σε όλους τους συλλόγους της δύναμης της ΕΟΥΔΑ, που διαθέτουν τμήμα παράκτιας αγωνιστικής αλιείας την αντίστοιχη Προκήρυξη Αγώνα.

3.- Να αποστείλουν σε όλους τους συλλόγους της δύναμης της ΕΟΥΔΑ τον παρόντα Κανονισμό και τις Προσαρτήσεις του.

4.- Να αποστείλουν σε όλους τους συλλόγους της δύναμης της ΕΟΥΔΑ, την προς συμπλήρωση δήλωση συμμετοχής αθλητών.

5.- Να αποστείλουν σε όλους τους συλλόγους της δύναμης της ΕΟΥΔΑ το πεδίο του αγώνα, όπως θα έχει καθοριστεί σε συμφωνία με τον αντίστοιχο Τομέα της Επιτροπής Αλιείας και την έγκριση της ΕΟΥΔΑ.

31.- Η αποστολή όλων των παραπάνω πρέπει να γίνει απαραιτήτως τουλάχιστον είκοσι (20) ημέρες, προ της ημερομηνίας διεξαγωγής του αγώνα και αναλόγως των προθεσμιών που ορίζονται στην Προκήρυξη Αγώνα.

**ΔΙΑΔΙΚΑΣΙΑ ΣΥΜΜΕΤΟΧΗΣ ΣΕ ΑΓΩΝΑ**

32.- Οι σύλλογοι που επιθυμούν να συμμετάσχουν στους αγώνες του Πανελληνίου Πρωταθλήματος, υποχρεούνται να αποστείλουν τη δήλωση συμμετοχής αθλητών, στην ΕΟΥΔΑ, μέσα στην προκαθορισμένη ημερομηνία.

33.- Οι σύλλογοι που επιθυμούν να συμμετάσχουν στους αγώνες του Πανελληνίου Πρωταθλήματος πρέπει απαραιτήτως να συμπληρώνουν όλα τα αιτούμενα στοιχεία και κυρίως, να αναγράφουν :

α.- Το ονοματεπώνυμο και τον αριθμό Μητρώου των αθλητών από το Δελτίο Αθλητικής Ιδιότητας και Υγείας.

β.- Το δελτίο συμμετοχής πρέπει απαραιτήτως να είναι υπογεγραμμένο από τον νόμιμο εκπρόσωπο του συλλόγου και να φέρει την σφραγίδα του συλλόγου.

34.- Οι σύλλογοι που θα δηλώσουν συμμετοχή αλλά για διάφορους λόγους δεν δύνανται, αποδεδειγμένα αδικαιολόγητα, να συμμετάσχουν, υφίστανται τις κυρώσεις που προβλέπονται από τον Κανονισμό Λειτουργίας Αθλητικής Αλιείας Επιφανείας της ΕΟΥΔΑ.

35.- Κάθε σύλλογος μπορεί να συμμετέχει στους αγώνες του Πανελληνίου Πρωταθλήματος με όσους αθλητές επιθυμεί.

36.- Κάθε σύλλογος που θα συμμετέχει με τουλάχιστον δύο (2) αθλητές θα λαμβάνει θέση και στην ομαδική κατάταξη.

37.- Κάθε σύλλογος υποχρεωτικά πρέπει να δηλώνει έναν αρχηγό ο οποίος μπορεί να είναι και αγωνιζόμενος αθλητής.

38.- Κάθε σύλλογος μπορεί να δηλώνει ως Αρχηγό και εκτός από τους αγωνιζόμενους αθλητές ο οποίος όμως πρέπει να είναι παρών σε όλη την διάρκεια του αγώνα.

39.- Αν την αρμοδιότητα του αρχηγού ασκεί συμμετέχων αθλητής υπερισχύει η αρμοδιότητα του αθλητή και δεν δικαιούται να εγκαταλείψει τη θέση του.

40.- Ο αρχηγός της ομάδας είναι ο μόνος αρμόδιος για τυχόν υποβολή ενστάσεων προ του αγώνα, κατά την διάρκεια του, ή μετά την λήξη του, όπως σχετικά ορίζεται στην Προκήρυξη του αγώνα.

**ΕΠΙΤΡΟΠΗ ΑΓΩΝΑ**

41.- Την ομαλή διεξαγωγή του αγώνα διασφαλίζει τριμελής Επιτροπή Αγώνα με επί κεφαλής τον

Αλυτάρχη ο οποίος ορίζεται από την ΕΟΥΔΑ.

42.- Τα υπόλοιπα δύο (2) μέλη της Επιτροπής Αγώνα ορίζονται από τον Τομέα Αλιείας από την ακτή της Επιτροπής Αλιείας της ΕΟΥΔΑ και τον διοργανωτή σύλλογο με την σύμφωνη γνώμη της ΕΟΥΔΑ.

43.- Όλα τα μέλη της Επιτροπής Αγώνα αλλά και ο Αλυτάρχης πρέπει απαραιτήτως να γνωρίζουν τον παρόντα Κανονισμό και τις Προκηρύξεις των αγώνων σε όλα τα άρθρα τους.

44.- Τα μέλη της Επιτροπής Αγώνα κρίνουν και αποφασίζουν για όλα όσα αφορούν τον αγώνα κατά πλειοψηφία και ισότιμα.

**ΔΙΑΔΙΚΑΣΙΑ ΤΕΛΕΣΗΣ ΑΓΩΝΑ - ΑΛΙΕΥΤΙΚΑ ΕΡΓΑΛΕΙΑ**

45.-Όλοι οι αγώνες του Πανελληνίου Πρωταθλήματος διεξάγονται είτε ημέρα είτε νύχτα.

46.- Η διάρκεια του αγώνα ορίζεται στις τέσσερις (4) ώρες και ο κάθε αθλητής θα έχει στη διάθεσή

του τουλάχιστον μισή (1/2) ώρα πριν την έναρξη του αγώνα για να προετοιμαστεί.

47.- Για να είναι έγκυρος ο αγώνας πρέπει να έχει συμπληρωθεί τουλάχιστον το ήμισυ των τεσσάρων (4) ωρών.

48.- Πριν την έναρξη του αγώνα αλλά και κατά την διάρκεια του θα πραγματοποιείται έλεγχος του αλιευτικού εξοπλισμού, του δολώματος και πιθανόν και σωματικός . Τον έλεγχο μπορούν να πραγματοποιήσουν οι κριτές, ή/και ο Αλυτάρχης και τα μέλη της Επιτροπής αγώνα.

49.- Κατά την διάρκεια του αγώνα κάθε αθλητής χρησιμοποιεί μόνο ένα καλάμι με μηχανισμό που φέρει αρματωσιά με ανώτερο αριθμό αγκιστριών τα τρία (3).

50.- Το ελάχιστο μήκος του καλαμιού ορίζεται στα 3,5 μέτρα και το μέγιστο μήκος στα 5 μέτρα.

51.- Το καλάμι πρέπει να έχει τουλάχιστον τρεις οδηγούς (δαχτυλίδια) στον κορμό του και ένα στην κορυφή του.

52.-Το καλάμι και ο μηχανισμός που χρησιμοποιούν οι αθλητές είναι της ελεύθερης επιλογής τους και ουδείς μπορεί να επιβάλλει το αντίθετο ούτε και κάτι τέτοιο να προβλεφθεί σε σύμβαση χορηγίας χωρίς την σύμφωνη γνώμη του αθλητή.

53.- Για τη σύλληψη και έξοδο του ψαριού από το νερό και την ρίψη δεν επιτρέπεται καμιά άλλη ενεργειακή πηγή εκτός της μυϊκής δύναμης του αθλητή και της ελαστικότητας του καλαμιού.

54.- Η κύρια πετονιά αλλά και το παράμαλλο πρέπει να είναι από υλικό μονοϊνικό ή πολυϊνικό.

55.- Η επιλογή του υλικού της πετονιάς είναι της ελεύθερης επιλογής του αθλητή.

56.- Απαγορεύεται η χρησιμοποίηση σύρματος/μετάλλου για την κύρια πετονιά και το παράμαλλο.

57.- Μόνο μονά αγκίστρια οποιουδήποτε τύπου επιτρέπονται.

58.- Απαγορεύονται οι σαλαγκιές.

59.- Το ελάχιστο μέγεθος των αγκιστριών που μπορεί να χρησιμοποιήσει ένας αθλητής πρέπει να έχει απόσταση από την ακίδα έως τον κορμό 5 χιλιοστά και η μέτρηση γίνεται με τον ειδικό κύλινδρο σύμφωνα με τον Κανονισμό και την πιστοποίηση της Παγκόσμιας Ομοσπονδίας FIPSm.

60.- Αθλητής που θα χρησιμοποιήσει αγκίστρια εκτός Κανονισμού αποβάλλεται από τον αγώνα.

61.- Οι αρματωσιές που μπορούν να χρησιμοποιηθούν στον αγώνα πρέπει να έχουν **έως** τρία μονά αγκίστρια.

62.- Δεν υπάρχει περιορισμός στον αριθμό των εφεδρικών καλαμιών με μηχανισμό που μπορεί να έχει ανοιχτά ο αθλητής.

63.- Τα εφεδρικά καλάμια απαγορεύεται να φέρουν αρματωσιά και η μύτη του εφεδρικού καλαμιού απαγορεύεται να είναι στραμμένη προς τη θάλασσα**.**

64.- Απαγορεύεται στους αθλητές να έχουν εντός της θάλασσας ταυτόχρονα περισσότερα από ένα καλάμια.

65.-Δεν υπάρχει περιορισμός στον αριθμό των αρματωσιών που μπορούν να έχουν οι αθλητές δολωμένες και έτοιμες προς χρήση, σε καμία περίπτωση όμως αυτές δεν μπορούν να είναι προσαρτημένες στα εφεδρικά τους καλάμια.

66.- Η αλιεία πραγματοποιείται έχοντας στην αρματωσιά το κατάλληλο μολύβι που θα τη συγκρατεί στον βυθό (πάτο) της θάλασσας.

67.- Απαγορεύεται η χρήση φελλού.

68.- Δεν υπάρχει περιορισμός στο είδος και την μορφή των βαριδιών που θα χρησιμοποιηθούν και απαγορεύονται μόνο τα βαρίδια μαλαγρωτές

69.- Ελάχιστο επιτρεπόμενο βάρος μολυβιού ορίζονται τα **50 γραμμάρια.**

70.- Επιτρέπονται όλα τα νούμερα πετονιάς (για μάννα και παράμαλλα) και όλα τα είδη αγκιστριών σύμφωνα με τα οριζόμενα στον παρόντα Κανονισμό.

71.- Δεν υπάρχει περιορισμός στο μήκος του παράμαλλου.

72.- Επιτρέπεται στα παράμαλλα η χρησιμοποίηση προσελκυστικών **υλικών** όπως π.χ. αστραφτερά κουταλάκια αστραφτερές πούλιες, έγχρωμες επιπλέουσες ή μη χάντρες (το μέγιστο μέγεθος της χάντρας είναι έως 15mm), έγχρωμα φτερά, φωσφορίζοντα υλικά, κ.λ.π.

73.- Σε κάθε αρματωσιά επιτρέπονται μέχρι τρεις (3) επιπλέουσες χάντρες περασμένες υποχρεωτικά στα παράμαλλα.

74.- Τα αγκίστρια σε κάθε περίπτωση θα πρέπει να δολώνονται με **φυσικά δολώματα** από τον ίδιο τον αθλητή.

75.- Απαγορεύεται η χρησιμοποίηση τεχνητών δολωμάτων.

76.- Πρέπει **ΑΠΑΡΑΙΤΗΤΑ** να τηρούνται οι κανόνες ασφαλείας ως προς την αντοχή της πετονιάς σε σχέση με τα χρησιμοποιούμενα βαρίδια και τις τεχνικές ρίψης.

77.- Αθλητές που αποδεδειγμένα δεν τηρούν τους κανόνες ασφαλείας μηδενίζονται και κατά συνέπεια αποβάλλονται από τον αγώνα.

78.- Οι σχετικοί κανόνες ασφαλείας αναλύονται στην συγκέντρωση αθλητών.

79.- Ουδείς αθλητής μπορεί να επικαλεστεί άγνοια των κανόνων ασφαλείας.

80.- Οι κριτές και τα μέλη της Επιτροπής Αγώνα, είναι μόνοι αρμόδιοι να επιβλέπουν την πιστή τήρηση των κανόνων ασφαλείας.

81.- Η ρίψη της αρματωσιάς στη θάλασσα γίνεται μόνο με τη βοήθεια του καλαμιού και τη μυϊκή δύναμη του αθλητή και πάντα μέσα στα νοητά σύνορα της ψαρεύτρας που του αναλογεί.

82.-Απαγορεύεται οι αθλητές να παρενοχλούν με οποιοδήποτε τρόπο τους διπλανούς τους συναθλητές.

83.- Αν η παρενόχληση συμβεί αποδεδειγμένα περισσότερες από δύο φορές ο αθλητής μηδενίζεται

και κατά συνέπεια αποβάλλεται από τον αγώνα.

84.- Μετά την ρίψη της αρματωσιάς το καλάμι τοποθετείται υποχρεωτικά σε ειδική βάση στήριξης.

85.- Απαγορεύεται ο αθλητής να κρατάει το καλάμι στα χέρια του κατά τη διάρκεια του αγώνα.

86.- Επιτρέπεται να το κρατήσει όταν αποφασίσει να τραβήξει την αρματωσιά του έξω είτε για να αλλάξει τα δολώματα είτε γιατί έχει πιαστεί κάποιο ψάρι.

87.- Απαγορεύεται οι αθλητές που θα ρίξουν το καλάμι τους στο νερό να μαζεύουν (σέρνουν) την πετονιά στο μηχανισμό τους, παρά μόνο για να την τεντώσουν.

88.- Απαγορεύεται στους αθλητές το «κάρφωμα» του αλιεύματος.

89.-Το δόλωμα είναι **μόνο** φυσικό.

90.- Τα είδη των δολωμάτων και η ποσότητα τους για κάθε αγώνα καθορίζονται στην Προκήρυξη αγώνα με την σύμφωνη γνώμη του διοργανωτή συλλόγου και απόφαση του Τομέα Αλιείας από την ακτή της ΕΟΥΔΑ.

91.- Απαγορεύεται η κατοχή και χρησιμοποίηση άλλου δολώματος από τον αθλητή ή των ιδίων αλλά σε διαφορετική ποσότητα εφ’ όσον αυτή είναι καθορισμένη. Η παράβαση του κανόνα αυτού οδηγεί στην **ΑΜΕΣΗ** αποβολή του αθλητή.

92.- Η χρήση ενισχυτικών υλικών έντονης οσμής απαγορεύεται. Η Επιτροπή Αγώνα έχει το δικαίωμα να πάρει, δείγματα των δολωμάτων από οποιονδήποτε αθλητή, αντικαθιστώντας τα με άλλα, οποιαδήποτε στιγμή του αγώνα προς έλεγχο. Η απόδειξη τυχόν χρησιμοποίησης υλικών έντονης οσμής χρειάζεται ομόφωνη απόφαση της Επιτροπής αγώνα.

93.- Απαγορεύεται η χρησιμοποίηση μαλάγρας, προ ή κατά την διάρκεια του αγώνα. Η παράβαση του κανόνα αυτού οδηγεί στον αποκλεισμό του αθλητή, χωρίς να αποκλείεται και η επιβολή πειθαρχικών κυρώσεων, από την Ομοσπονδία.

94.- Η βάση στήριξης των καλαμιών πρέπει να τοποθετείται στη στεγνή ακτή που έχει στην διάθεσή του ο αθλητής και να είναι στημένη σύμφωνα με τον παρόντα Κανονισμό. Η βάση στήριξης μπορεί να είναι χαμηλωμένη μόνο λόγω δυσμενών καιρικών συνθηκών.

95.- Το μάζεμα της πετονιάς είτε υπάρχει ψάρι είτε όχι, πρέπει να γίνεται αποκλειστικά από τον αθλητή.

96.- Επιτρέπεται να μπει ο αθλητής στο νερό είτε για την πραγματοποίηση της βολής είτε για το μάζεμα του ψαριού αλλά για μικρό χρονικό διάστημα και χωρίς το ύψος του νερού να υπερβαίνει το γόνατο, σε καμία περίπτωση.

97.- Η βολή επιτρέπεται από όλα τα μέρη (μπροστά ή πίσω, αριστερά ή δεξιά) του τμήματος της ακτής που αναλογεί στον αθλητή.

98.- Η βολή επιτρέπεται μόνο όταν ο χώρος μπροστά από τον αθλητή είναι ελεύθερος.

99.- Απαγορεύεται ΑΥΣΤΗΡΑ στους αθλητές να βρίσκονται στο χώρο συναθλητή τους κατά την διάρκεια του αγώνα.

100.- Τα δολώματα πρέπει να ριχθούν ΑΠΟΚΛΕΙΣΤΙΚΑ στο τμήμα της θάλασσας που βρίσκεται μπροστά από την περιοχή που αναλογεί σε κάθε αθλητή.

101.- Βολές που παρενοχλούν τους υπόλοιπους αθλητές απαγορεύονται και η τήρηση του παρόντος άρθρου επαφίεται στο «ευ αγωνίζεσθε» και στην αθλητική συνείδηση κάθε αθλητή.

102.- Οι βολές με την τεχνική Pendulum είναι επιτρεπτές αλλά σ’ αυτή την περίπτωση είναι υποχρεωτική η χρησιμοποίηση ισχυρού shock leader.

103.- Ο αθλητής που θα θελήσει η βολή του να πραγματοποιηθεί με την τεχνική pendulum πρέπει να ενημερώσει τον κριτή ο οποίος με την βοήθεια του επόπτη ειδοποιεί του διπλανούς αθλητές να περάσουν για πολύ μικρό χρονικό διάστημα στο πίσω μέρος της ψαρεύτρας τους. Σ' αυτή την περίπτωση πρώτα οι διπλανοί αθλητές ολοκληρώνουν κάθε αλιευτική τους ασχολία και μετά απομακρύνονται ώστε να πραγματοποιηθεί η βολή με την τεχνική pendulum.

104.- Σε ακραίες καιρικές συνθήκες επιβάλλεται να χρησιμοποιούνται βαριά μολύβια ή μολύβια με άγκιστρα (άγκυρες) για να μην ξεσέρνει η πετονιά των αθλητών, η οποία μπορεί να παρενοχλήσει κάποιο συναθλητή τους.

105.- Επιτρέπεται η χρησιμοποίηση απόχης η οποία γίνεται προσωπικά από τον αθλητή και μόνο για να βγάλει από το νερό το αγκιστρωμένο ψάρι.

106.- Απαγορεύεται αυστηρά η χρησιμοποίηση γάντζου από τον αθλητή για να βγάλει από το νερό το αγκιστρωμένο ψάρι.

107.- Σε καμία περίπτωση δεν επιτρέπεται ο αθλητής να ζητήσει τη βοήθεια του κριτή του για να βγάλει από το νερό το αγκιστρωμένο ψάρι.

108.- Ο εξοπλισμός του κάθε αθλητή πρέπει να περιλαμβάνει ΥΠΟΧΡΕΩΤΙΚΑ κατάλληλο εξάρτημα για το μέτρημα των αλιευμάτων (χάρακα), την απαγκίστρωση (απαγκιστρωτή) καθώς και έναν ευμεγέθη κουβά για την ασφαλή διατήρηση ζώντων των ψαριών μέχρι την μέτρησή τους από τον κριτή και έως την ασφαλή απελευθέρωση τους. **Αθλητές που δεν θα φέρουν τον υποχρεωτικό εξοπλισμο δεν θα συμμετέχουν στον αγώνα.**

**ΜΕΤΡΗΣΙΜΑ ΑΛΙΕΥΜΑΤΑ – ΑΣΦΑΛΗΣ ΑΠΕΛΕΥΘΕΡΩΣΗ ΑΛΙΕΥΜΑΤΩΝ**

109.- Όλοι οι αγώνες που η ΕΟΥΔΑ παρέχει την έγκριση της (εσωτερικός, διασυλλογικός, αγώνες Πανελληνίου Πρωταθλήματος, ειδικός αγώνας) **έχουν ως στόχο την ΠΛΗΡΗ ΚΑΙ ΑΣΦΑΛΗ ΑΠΕΛΕΥΘΕΡΩΣΗ ΟΛΩΝ ΤΩΝ ΑΛΙΕΥΜΑΤΩΝ.**

110.- Μετρήσιμα είναι ΟΛΑ ΤΑ ΕΙΔΗ ΑΛΙΕΥΜΑΤΩΝ με μήκος από 12 εκ. και πάνω. Αλιεύματα ακριβώς 12 εκ. δεν προσμετρώνται. Αλιεύματα με μήκος 12,1 εκ. προσμετρώνται και κάθε μήκος με χιλ. αναγράφεται σε ακέραιο αύξοντα αριθμό (π.χ. 12,1 αναγράφεται 13 κ.ο.κ.) Εξυπακούεται ότι τα αλιεύματα με μήκος 11,9 εκ δεν προσμετρώνται.

111.- Η διαδικασία καταμέτρησης και απελευθέρωσης των αλιευμάτων γίνεται ως εξής:

α) Κάθε αθλητής που θα συλλάβει αλίευμα μικρότερο από 12,1 εκ. το απελευθερώνει **ΑΜΕΣΑ αφού το έχει καταμετρήσει με τον χάρακα του.**

β) Κάθε αθλητής που θα συλλάβει αλίευμα μεγέθους από 12,1 εκ. και πάνω, το τοποθετεί **μαζί με την αρματωσιά του** μέσα σε ανοιχτό ευμεγέθη κουβά, τον οποίο θα έχει τοποθετήσει κοντά στην θάλασσα, γεμάτο θαλασσινό νερό, το οποίο πρέπει να ανανεώνει σε τακτά χρονικά διαστήματα, για να έχει κατά το δυνατόν την θερμοκρασία της θάλασσας.

γ) Στη συνέχεια ο αθλητής περιμένει τους κριτές του (δύο απο διαφορετικούς συλλόγους) για να κάνουν την καταμέτρηση και καταγραφή του αλιεύματος.

δ) Οι κριτές καταμετρούν το αλίευμα ως προς το μήκος του και το καταγράφουν στο ειδικό έντυπο και στη συνέχεια το απελευθερώνουν .

ε) Η διαδικασία καταμέτρησης γίνεται γρήγορα και πιάνοντας το αλίευμα με βρεγμένο πετσετάκι ή αφού πρώτα οι κριτές έχει βρέξει τα χέρια τους με το θαλασσινό νερό. Απαγορεύεται στους κριτές ή/και στον αθλητή να ακουμπήσουν το αλίευμα, αν δεν υπάρχει βρεγμένο πετσετάκι ή αν πρώτα δεν έχουν βρέξει τα χέρια τους, προς αποφυγή εγκαυμάτων και κακοποίησης του αλιεύματος.

ζ) Ο αθλητής αμέσως μετά την καταμέτρηση και καταγραφή υπογράφει υποχρεωτικά το σχετικό έντυπο.

η) Στο τέλος, του αγώνα ο αθλητής υπογράφει τελικά το ειδικό έντυπο, αποδεχόμενος πλήρως την καταμέτρηση. Σε αντίθετη περίπτωση μπορεί να υποβάλλει ένσταση μέσω του αρχηγού του η οποία και εκδικάζεται αμέσως.

θ) Απαγορεύεται οι αθλητές να μην παρουσιάζουν τα αλιεύματα τους στους κριτές.

112.- **Η παραπάνω διαδικασία καταμέτρησης, καταγραφής και απελευθέρωσης των αλιευμάτων είναι ΥΠΟΧΡΕΩΤΙΚΗ και αθλητής που δεν θα την ακολουθήσει αποβάλλεται από τον αγώνα.**

113.- Αν ένα αλίευμα έχει στο στόμα του ή στο σώμα του διάφορα αγκίστρια από τον ίδιο αθλητή το ψάρι μετράει στην βαθμολογία.

114.- Αλιεύματα που είναι αγκιστρωμένα μόνο από το σώμα τους και όχι από το στόμα μετράνε στην βαθμολογία.

115.- Εάν ένα αλίευμα αγκιστρωθεί από το στόμα από έναν αθλητή και στην συνέχεια το ίδιο ψάρι αγκιστρωθεί από την αρματωσιά ενός άλλου αθλητή, τότε το ψάρι μετράει στην βαθμολογία του αθλητή που το έχει αγκιστρώσει από το στόμα. Αν ένα αλίευμα είναι αγκιστρωμένο από το στόμα και από τους δύο αθλητές δεν καταμετράται σε κανέναν και απελευθερώνεται άμεσα στο φυσικό του περιβάλλον.

**ΒΑΘΜΟΛΟΓΙΑ**

116.- α) Κάθε ένα μετρήσιμο αλίευμα λαμβάνει 10 βαθμούς.

117.- β) Κάθε εκατοστό μετρήσιμου αλιεύματος λαμβάνει 1 βαθμό. Ειδικά για τα αλιεύματα :

μουγγρί, σαλάχι, λούτσο, ζαργάνα, σμέρνα, κάθε εκατοστό λαμβάνει ½ βαθμό.

118.- Το άθροισμα των παραπάνω (α+β) αποτελεί την βαθμολογία του αθλητή.

**Παράδειγμα**

Αθλητής Α

α) Έχει αλιεύσει 12 αλιεύματα Χ 10 βαθμούς έκαστο = 120 βαθμοί

β) Τα 12 αλιεύματα έχουν ΣΥΝΟΛΙΚΟ ΜΗΚΟΣ 182 εκατοστά = 182 βαθμοί

Το άθροισμα α) + β) είναι 120 + 182 = 302 βαθμοί

Δεν καταμετρώνται τα μαλάκια τα οποία απελευθερώνονται ΑΜΕΣΑ στο φυσικό τους περιβάλλον. Αθλητής που δεν θα προβεί στην άμεση απελευθέρωση τους ακυρώνεται από τον αγώνα.

**ΓΕΝΙΚΑ**

119.- Είναι υποχρεωτικό να υπάρχουν δύο (2) κριτές κάθε οκτώ (8) αθλητές με την αποκλειστική ευθύνη των διοργανωτών συλλόγων. Οι κριτές λειτουργούν ως ομάδα και καταμετρούν και καταγράφουν τα αλιεύματα των οκτώ (8) αθλητών ευθύνης τους μαζί και σε τακτά χρονικά διαστήματα που δεν μπορούν να υπερβαίνουν τα δέκα (10) λεπτά. Οι κριτές απαγορεύεται να εγκαταλείπουν την θέση τους για οποιονδήποτε λόγο και αν αυτό θεωρηθεί απαραίτητο για μικρό χρονικό διάστημα, θα γίνεται μόνο μετά από ενημέρωση της Επιτροπή αγώνα και αντικατάσταση τους.

120.- Απαγορεύεται **ΑΥΣΤΗΡΑ** από τους αθλητές, κατά την διάρκεια του αγώνα, η χρησιμοποίηση κινητού τηλεφώνου (για εισερχόμενες και εξερχόμενες κλήσεις) καθώς και η χρήση άλλων συσκευών επικοινωνίας.

121.- Μόνο με την άδεια του κριτή, παρουσία μέλους της Επιτροπής αγώνα, μπορεί να χρησιμοποιηθεί κινητό τηλέφωνο και σε περιπτώσεις μεγάλης ανάγκης.

122.- Κατά την διάρκεια του αγώνα οι αθλητές επικοινωνούν μόνο με τον κριτή τους και με τον αρχηγό της ομάδας τους (μέσω του κριτή τους) αν κριθεί απαραίτητο για υποβολή ένστασης, ο οποίος μπορεί να εισέλθει στην ψαρεύτρα τους αλλά για μικρό χρονικό διάστημα με άδεια και συνοδεία μέλους της Επιτροπής αγώνα.

123.- Αθλητές που αποσύρουν τον αλιευτικό τους εξοπλισμό και σταματούν το ψάρεμα πριν το τέλος του αγώνα χωρίς να ενημερώσουν τον κριτή και εφ' όσον δεν συντρέχει σοβαρός λόγος ακυρώνονται και κατά συνέπεια τα αλιεύματα που έχουν, μέχρι την στιγμή που σταμάτησαν, δεν γίνονται δεκτά για την τελική καταμέτρηση προς έκδοση των αποτελεσμάτων.

124.- Επιτρέπεται να απομακρυνθεί ο αθλητής από την ψαρεύτρα του για μικρό χρονικό διάστημα, αφού πάρει την άδεια του κριτή του. Κατά την επιστροφή του στην ψαρεύτρα θα υποστεί ΥΠΟΧΡΕΩΤΙΚΑ σχετικό σωματικό έλεγχο από μέλος τη Επιτροπή αγώνα.

125.- Με τη λήξη του αγώνα, οι αθλητές πρέπει να βγάλουν αμέσως την πετονιά τους από την θάλασσα και να περιμένουν στην περιοχή τους έως ότου ο κριτής ελέγξει το αποτέλεσμα της τελευταίας σύλληψης αλιεύματος.

126.- Όλα τα αλιεύματα καταγράφονται από τον κριτή σε ειδικό έντυπο το οποίο και υπογράφει τελικά ο αθλητής αποδεχόμενος την καταμέτρηση σύμφωνα με τα αναφερόμενα σε παραπάνω σχετικό άρθρο.

127.- Μετά την λήξη του αγώνα το ειδικό έντυπο υπογράφεται και από τον κριτή και παραδίδεται στο μέλος της Επιτροπής αγώνα . Στην συνέχεια όλα τα έντυπα καταγραφής των αλιευμάτων παραδίδονται στον Αλυτάρχη ο οποίος είναι **ο μοναδικός υπεύθυνος** να εκδώσει τα τελικά αποτελέσματα.

128.- Με την έκδοση των τελικών αποτελεσμάτων από τον Αλυτάρχη και προ της τελικής ανακοίνωσης τους, οι αρχηγοί των ομάδων έχουν δικαίωμα να τα ελέγξουν μέσα σε χρονικό διάστημα ½ ώρας. Μετά την παρέλευση αυτού του χρονικού διαστήματος ουδεμία ένσταση μπορεί να γίνει δεκτή όσον αφορά την έκδοση των αποτελεσμάτων.

**ΤΟΜΕΙΣ - ΘΕΣΕΙΣ ΑΘΛΗΤΩΝ**

129.- Στους αγώνες του Πανελληνίου Πρωταθλήματος η τράπεζα του αγώνα χωρίζεται σε τομείς και ο αριθμός τους καθορίζεται αναλόγως των συμμετεχόντων αθλητών.

Ειδικά στον πρώτο αγώνα του Πανελληνίου Πρωταθλήματος οι τομείς θα είναι τρείς (3) αν συμμετέχουν έως 24 αθλητές και στην συνέχεια θα αυξάνονται με την σύμφωνη γνώμη της ΕΟΥΔΑ και πρόταση του Τομέα Αλιείας από την ακτή. Από τον δεύτερο αγώνα του Πανελληνίου Πρωταθλήματος ο αριθμός των τομέων καθορίζεται από τον υποχρεωτικό αριθμό αθλητών που πρέπει να έχει κάθε τομέας .

Ο υποχρεωτικός αριθμός των αθλητών κάθε τομέα καθορίζεται πάντα στον πρώτο αγώνα και ο αριθμός αυτός ισχύει μέχρι το τέλος του Πανελληνίου Πρωταθλήματος.

130.-Στους αγώνες του Πανελληνίου Πρωταθλήματος όλοι οι τομείς έχουν τον ίδιο αριθμό αθλητών. Αν οι συμμετοχές δεν συμπληρώνουν τον υποχρεωτικό αριθμό αθλητών τότε δημιουργείται ένας τεχνητός τομέας και μέσα σε αυτόν τοποθετούνται οι αθλητές που περισσεύουν.

Ο τεχνητός τομέας τοποθετείται πάντα στο τέλος του τελευταίου κανονικού τομέα.

Οι αθλητές του τεχνητού τομέα σχηματίζουν μαζί με τους αθλητές του τελευταίου τομέα τον υποχρεωτικό αριθμό των αθλητών που πρέπει να έχει ο κάθε τομέας. Για τον ίδιο λόγο τεχνητός τομέας μπορεί να δημιουργηθεί και στον πρώτο αγώνα του Πανελληνίου Πρωταθλήματος ώστε κάθε τομέας να έχει τον ίδιο αριθμό αθλητών.

ΠΑΡΑΔΕΙΓΜΑ

Στον αγώνα συμμετέχουν 23 αθλητές και δημιουργούνται τρείς τομείς με 7 αθλητές ο κάθε τομέας ,ενώ οι δύο αθλητές που περισσεύουν μπαίνουν στον τεχνητό τομέα.

Α ΤΟΜΕΑΣ 7 αθλητές ,θέσεις 1έως 7

Β ΤΟΜΕΑΣ 7 αθλητές, θέσεις 8 έως 14

Γ ΤΟΜΕΑΣ 7 αθλητές, θέσεις 15 έως 21

ΤΕΧΝ ΤΟΜΕΑΣ 2 αθλητές, θέσεις 22 έως 23 (σύγκριση με 17 έως 21)

Ο αθλητής κάθε τομέα παίρνει θέση από ένα(1) μέχρι επτά (7)

Οι αθλητές του τεχνητού τομέα με τους αριθμούς 22 και 23 σχηματίζουν έναν κανονικό τομέα παίρνοντας τους διπλανούς τους αθλητές από τον Γ τομέα με αριθμούς 17 έως και 21 ώστε όλοι μαζί να σχηματίσουν τον αριθμό επτά (7) που πρέπει υποχρεωτικά να έχει ο κάθε τομέας. Η θέση που θα καταλάβουν οι δύο αθλητές μαζί με τους υπόλοιπους πέντε(5) θα τους δώσει τον βαθμό ποινής ενώ για τους πέντε(5) αθλητές του Γ τομέα η θέση ποινής τους θα καθοριστεί από τον δικό τους τομέα.

131.-Οι θέσεις των αθλητών στην τράπεζα του αγώνα και στους τομείς που έχουν καθοριστεί πραγματοποιείται με κλήρωση η οποία διενεργείται κατά τη διάρκεια της συγκέντρωσης των αθλητών πριν από την έναρξη του αγώνα, ως εξής :

α) Κατ’ αρχήν καλούνται κατ’ αλφαβητική σειρά, οι σύλλογοι που συμμετέχουν στον αγώνα και παίρνουν κλήρο ο οποίος καθορίζει την σειρά με την οποία θα τραβήξουν οι αθλητές τους, τους κλήρους για την θέση τους.

β) Κατόπιν καλούνται οι αθλητές του συλλόγου με το Νο 1 να τραβήξουν τον κλήρο που θα καθορίσει τον Τομέα τους κ.ο.κ.

γ) Τέλος καλούνται οι αθλητές του Α Τομέα να τραβήξουν τον κλήρο που θα καθορίσει την θέση τους και στην συνέχεια οι αθλητές του Τομέα Β κ.ο.κ.

δ) Όσοι αθλητές συμμετέχουν μόνο για την ατομική κατάταξη κληρώνονται στο τέλος χωρίς να επιλέγουν Τομέα, παρά μόνο θέσεις από ενιαία κληρωτίδα των υπολοίπων κενών θέσεων.

ε) Όλοι οι Τομείς έχουν τον ίδιο αριθμό θέσεων. Τυχόν κενές θέσεις Τομέα θεωρούνται θέσεις με μηδενικά αλιεύματα.

131.- Οι δύο (ή οι περισσότεροι) τομείς είναι ο ένας δίπλα στον άλλο και δεν θα υπάρχει μεταξύ τους κενός χώρος.

132.- Η αρίθμηση των θέσεων γίνεται κατ’ αύξοντα αριθμό και η σήμανση των Τομέων γίνεται στην πρώτη θέση κάθε Τομέα.

133.- Το πλάτος του χώρου αλίευσης (ψαρεύτρας) που αντιστοιχεί σε κάθε αθλητή πρέπει να είναι **έως** δέκα πέντε (15) μέτρα και σε κάθε περίπτωση δεν μπορεί να είναι μικρότερη από δέκα (10) μέτρα.

134.- Το μήκος του χώρου αλίευσης (από την θάλασσα και προς τα πίσω) πρέπει να είναι το λιγότερο οκτώ (8) μέτρα και να είναι απαλλαγμένο από εμπόδια.

135.- Η σήμανση των ψαρευτρών γίνεται με ενδεικτική ταινία η οποία δημιουργεί ένα τετράγωνο κλειστό από όλες τις πλευρές του. Οι ψαρεύτρες είναι αριθμημένες και σε κάθε ψαρεύτρα αντιστοιχεί ο αριθμός που βρίσκεται τοποθετημένος στο αριστερό της μέρος.

**ΑΤΟΜΙΚΗ ΚΑΤΑΤΑΞΗ**

136.- Η σύγκριση των τελικών βαθμών όλων των αθλητών του ιδίου Τομέα δίνει την κατάταξη των αθλητών σε κάθε Τομέα.

137.- Νικητής του Τομέα είναι ο αθλητής με το μεγαλύτερο σύνολο βαθμών.

138.- Η τελική ατομική κατάταξη των αθλητών γίνεται βάσει της κατάταξης του κάθε τομέα.

139.- Αφού υπολογιστεί η σειρά κατάταξης σε κάθε τομέα συγκρίνονται οι πρώτοι του κάθε τομέα μεταξύ τους για την κατάληψη των πρώτων θέσεων της γενικής κατάταξης, οι δεύτεροι του κάθε τομέα για την κατάληψη των επόμενων θέσεων κ.ο.κ.

*Π.χ. Αν οι τομείς είναι τρείς (3) τότε οι τρείς (3) πρώτοι αθλητές κάθε τομέα αφού συγκριθεί η βαθμολογία τους θα καταλάβουν τις θέσεις 1-3 με βαθμο ποινής το ένα (1) και για τους τρείς αθλητές,δεύτεροι του κάθε τομέα τις θέσεις 4-6 με βαθμούς ποινής το δύο (2), οι τρίτοι του κάθε τομέα τις θέσεις 7-9 με βαθμούς ποινής το τρία κ.ο.κ. Αν οι τομείς είναι πέντε (5) τότε οι πρώτοι αθλητές κάθε τομέα καταλαμβάνουν τις θέσεις 1 έως 5 κ.ο.κ.*

140.- **Πρώτος νικητής για την ατομική κατάταξη, είναι ο αθλητής που θα καταλάβει την υψηλότερη θέση στον πίνακα κατάταξης βάση του μικρότερου βαθμού ποινής που έχει συγκεντρώσει. Στις περιπτώσεις που περισσότεροι από ένας αθλητές έχουν τον ίδιο βαθμό ποινής τότε προηγείται ο αθλητής με τους περισσότερους βαθμούς αλιευμάτων**.

**ΟΜΑΔΙΚΗ ΚΑΤΑΤΑΞΗ**

141.- Όλα όσα αφορούν την συνολική Ομαδική Κατάταξη των συλλόγων περιγράφονται στην αντίστοιχη Προσάρτηση Αρ. 1 που αποτελεί αναπόσπαστο μέρος του παρόντος Κανονισμού.

**ΙΣΟΒΑΘΜΙΕΣ**

142.- Σε περίπτωση ισοβαθμίας μεταξύ των αθλητών στην ατομική κατάταξη η καλύτερη θέση στον πίνακα κατάταξης που αντιστοιχεί στη νικήτρια θέση δίνεται στον αθλητή με τους περισσότερους βαθμούς αλιευμάτων.

143.- Στην συνέχεια αν ακόμα υπάρχει ισοβαθμία η καλύτερη θέση δίνεται στον αθλητή που αλίευσε το **μεγαλύτερο ψάρι** σε μήκος (ισχύει η βαθμολογία ως προς τα είδη των αλιευμάτων που λαμβάνουν

144.- Αν και μετά από αυτά εξακολουθεί να υπάρχει ισοβαθμία τότε η καλύτερη θέση δίνεται στον αθλητή που αλίευσε **τα λιγότερα ψάρια** άρα τα μεγαλύτερα.

145.- Τα ίδια ως άνω, σε περιπτώσεις ισοβαθμιών, ισχύουν και για την ομαδική κατάταξη

146.- Στους αθλητές που δεν έχουν πιάσει κανένα ψάρι ο βαθμός ποινής του τομέα τους δίνεται, ως εξής:

1.- Προσθέτουμε μεταξύ τους όλες τις υπόλοιπες θέσεις στον τομέα μετά και τον τελευταίο αθλητή που έχει πιάσει ψάρια.

2.-Δηλαδή προσθέτουμε μεταξύ τους όλες τις θέσεις στον τομέα που αντιστοιχούν στους αθλητές χωρίς ψάρια.

3.- Το άθροισμα αυτό διαιρείται με τον αριθμό των αθλητών χωρίς κανένα ψάρι.

4.- Το νούμερο που προκύπτει δίνει την θέση όλων αυτών των αθλητών στον τομέα τους.

**Παράδειγμα**

Στον Α τομέα συμμετέχουν 7 αθλητές

Έχουν καταλάβει σειρά κατάταξης οι πέντε(5) αθλητές (θέσεις 1η έως και 5η) και οι υπόλοιποι δύο (2) αθλητές δεν έχουν κανένα ψάρι.

Προσθέτουμε όλες τις υπόλοιπες μετά την 5η θέσεις δηλαδή την 6η και την 7η,

6+7 = 13

Διαιρούμε το άθροισμα 13 δια του αριθμού των αθλητών που δεν έχουν αλιεύσει κανένα ψάρι,

13:2 = 6,5

Όλοι οι αθλητές που δεν έχουν αλιεύσει κανένα ψάρι καταλαμβάνουν βαθμό ποινής 6,5.

**ΑΠΑΓΟΡΕΥΣΕΙΣ - ΛΟΓΟΙ ΑΚΥΡΩΣΗΣ**

147.- Απαγορεύεται στους αθλητές η αλίευση στο πεδίο του αγώνα ένα 12ωρο προ της έναρξης του Αγώνα.

148.- Η τήρηση του παρόντος Κανονισμού στο σύνολο των άρθρων του, είναι υποχρεωτική για όλους τους αθλητές.

**149.- Η μη τήρηση του παρόντος Κανονισμού κατά άρθρο ή/και στο σύνολο τους, επιφέρει την ΑΜΕΣΗ ακύρωση του αθλητή για την ατομική κατάταξη σε συνδυασμό με τις κάρτες (κίτρινη και κόκκινη) όπως περιγράφονται στην Προσάρτηση Αρ. 1 του παρόντος Κανονισμού.**

150.- Επίσης **ΑΜΕΣΗ** ακύρωση του αθλητή επιφέρουν:

1.- Η κάθε είδους μη κόσμια συμπεριφορά, αντίθετη με το πνεύμα του ευ αγωνίζεσθε, με λόγο ή έργο

2.- Η χρήση απαγορευμένων ουσιών ή αλκοόλ κατά την διάρκεια του αγώνα.

3.- Η ρύπανση της θάλασσας με κάθε είδους απορρίμματα (κυρίως πλαστικά) καθώς και η ρύπανση της παραλίας **με πλαστικά, χαρτιά, αποτσίγαρα, κ.λ.π.**

4.- Η χωρίς τα προβλεπόμενα από το καταστατικό της ΕΟΥΔΑ διαφήμιση ή προβολή προϊόντων ή/και Εμπορικών Επιχειρήσεων από τους αθλητές.

**5.- Η μη τήρηση των όρων της Προκήρυξης του αγώνα στο σύνολο τους.**

6.- Η κάθε είδους παραβατική συμπεριφορά και η μη τήρηση του Κανονισμού Λειτουργίας και Συμπεριφοράς Θεσμικών παραγόντων αγωνιστικής αλιείας και ειδικότερα το κεφάλαιο που αφορά τους αθλητές.

7.- Θέματα επί μέρους τήρησης των όρων της Προκήρυξης Αγώνα αντιμετωπίζονται με την καθιέρωση κίτρινης και κόκκινης κάρτας όπως σαφώς θα αναφέρονται στην αντίστοιχη Προκήρυξη.

151.- Όλα όσα αφορούν το κατ’έτος Πανελλήνιο Πρωτάθλημα περιγράφονται στην Προσάρτηση Αρ.

1, η οποία αποτελεί αναπόσπαστο μέρος του παρόντος Κανονισμού.

152.- Όλα όσα αφορούν την κατ’έτος συγκρότηση της Εθνικής Ομάδας Ελλάδος περιγράφονται στην Προσάρτηση Αρ. 2, η οποία αποτελεί αναπόσπαστο μέρος του παρόντος Κανονισμού.

153.- Ο παρών Κανονισμός είναι εναρμονισμένος με τον αντίστοιχο Κανονισμό της FIPSm

(τελευταία έκδοση 2012) και δύναται να τροποποιηθεί σύμφωνα με νεότερες αποφάσεις της FIPSm ή/και της ΕΟΥΔΑ, σε καμία περίπτωση όμως κατά την διάρκεια της εκάστοτε αγωνιστικής περιόδου.

154.- Για τυχόν ασάφειες του παρόντος Κανονισμού μόνη αρμόδια είναι η ΕΟΥΔΑ την οποία κατά την διάρκεια του αγώνα εκπροσωπεί αυθεντικά **μόνο** ο Αλυτάρχης που έχει οριστεί από την Ομοσπονδία και ο οποίος αποφασίζει σχετικά χωρίς να χρειάζεται την σύμφωνη γνώμη της Επιτροπής Αγώνα.

155.- Ο παρών Κανονισμός αποτελείται από εκατόν πενήντα πέντε (155) άρθρα και δύο (2) αναπόσπαστες Προσαρτήσεις, άπαντα έχουν εγκριθεί στο σύνολο τους, από το Δ.Σ. της ΕΟΥΔΑ και έχουν αποσταλεί στην ΓΓΑ σύμφωνα με το καταστατικό της ΕΟΥΔΑ και τα σχετικά οριζόμενα στον Αθλητικό Νόμο 2725/99 και τις τροποποιήσεις του, ισχύει δε από 1 Ιανουαρίου 2016 και εφεξής.

Για το Δ.Σ. της ΕΟΥΔΑ

Ο ΠΡΟΕΔΡΟΣ O ΓΕΝΙΚOΣ ΓΡΑΜΜΑΤΕΑΣ

ΕΥΑΓΓΕΛΟΣ ΡΑΚΑΝΤΑΣ ΔΗΜΗΤΡΙΟΣ ΓΑΛΗΝΑΣ